Laer werkloosheidskoers verwelkom, maar …(Argieffoto: Facebook) Die effense daling in Suid-Afrika se werkloosheidsyfer is wyd verwelkom, maar daar heers nietemin kommer dat die effense daling nie op lang termyn volhoubaar sal wees nie. Statistieke Suid-Afrika (Stats SA) het Dinsdag bekend gemaak dat die werkloosheidsyfer in die eerste kwartaal van 2022 met 0,8% gedaal het. Dit staan nou op 34,5%. Prof. Raymond Parsons, ŉ ekonoom aan die Noordwes-Universiteit se bestuurskool, sê die effense daling is ŉ welkome neiging, aangesien dit kom ná ŉ lang tydperk van aanhoudende verswakking in Suid-Afrika se indiensnemingsvlakke. “Dit is egter nog nie duidelik of die jongste verbetering in die komende maande volgehou sal word nie, veral gegewe die hernieude negatiewe ekonomiese tendense wêreldwyd en op eie bodem in die tweede kwartaal van 2022,” sê hy. “Die risiko is nou dat hierdie faktore nog ŉ speek in die wiel kan wees om werksverliese te herstel.” Suid-Afrika is een van die lande met die hoogste werkloosheidsyfer ter wêreld en politieke partye soos ActionSA en die DA meen die land moet ŉ nuwe ekonomiese rigting inslaan indien hy hierdie situasie wil omkeer. Dr. Michael Cardo, die DA se woordvoerder oor arbeid en indiensneming, sê die jongste werkloosheidsyfer onderstreep die behoefte aan vars ekonomiese denke. “Tot die regering begin om die moeilike besluite te neem om ons ekonomiese agteruitgang stop te sit – soos die hervorming van die rigiede arbeidsmark en die afskaffing van raswetgewing – sal Suid-Afrika aanhou om toenemende werksverliese te ervaar,” sê Cardo. “Die private sektor kan werksgeleenthede op groot skaal skep en veral lede van die bevolking wat oorwegend ongeskoold is, in diens neem. Hierdie potensiaal moet dus dringend ontsluit word.” ActionSA sê daar is verskeie sleutelingrypings wat Suid-Afrika se ekonomie weer lewensvatbaar kan maak. Die party voer aan dat die land se arbeidswette verslap moet word sodat dit makliker is om Suid-Afrikaners in diens te neem. Wetgewing wat ekonomiese belegging uit die buiteland pootjie, moet hersien word. “ŉ Geloofwaardige en samehangende strategie vir Suid-Afrika se ekonomie sal alle belanghebbendes sekerheid oor die rigting van die land gee,” sê Herman Mashaba, leier van ActionSA. Hy het bygevoeg dat die staatsdiens dringend op ŉ professionele vlak geplaas moet word. “Ongeag wie die nasionale verkiesing wen, moet Suid-Afrikaners daarop kan reken dat professionele mense in die staatsdiens aangestel word op grond van hul vermoëns, en nie gegrond op hul politieke lojaliteit nie.” StatsSA het vroeër gesê dat 370 000 nuwe poste in die eerste kwartaal van 2022 geskep is, maar dat daar nietemin werksverliese in ŉ aantal sleutelbedrywe was. Die hoogste amptelike werkloosheidsyfer (35,3%) sedert die aanvang van StatsSA se peiling in 2008 is verlede jaar gedurende die laaste kwartaal van die jaar aangeteken.